Йоханес Бехер
Майката

Превод от немски: Венцеслав Константинов, —

chitanka.info

На събора, дето всеки път

Вечер луди танци се въртят…

В църквата или на двора вън,

Щом отекне литургиен звън…

В кръчмата на сватбения пир,

Щом задумка музика безспир…

Вредом, непрестанно, час след час

В черни дрехи тя стои пред нас.

Взима дял на хората в глъчта,

Въпреки че е безмълвна тя.

Там е, дето и стражарят бди

Кой пак с дръзки приказки вреди.

Щом селякът нощем в пот облян

Чуе плач и скочи изтерзан,

А жена му рожбата зове,

Ала само вятър вън реве…

Рано заран, плъзнат ли мъгли

И закукуригат ли петли:

Вредом, непрестанно, час след час

В черни дрехи тя стои пред нас.

Всеки вижда сивата глава —

Майка на загинал е това.

Тя се вглежда, дири със очи,

Сякаш син й в миг ще дотърчи.

В погледа й все живее той —

За какво ли падна в оня бой?

Мълком пита всяко същество,

Мълком пита всички: „За какво?“

На площада често до зори

Чака. Отговор дали откри?

Образът й сякаш не е сам.

Сякаш много майки чакат там…

Вредом, непрестанно, час след час

В черно майката стои пред нас.

Няма тя да се успокои.

Дума не отронва. Но стои.

1919

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.